Cu o mare întârziere, datele prezentate la Chișinău arată că numărul vorbitorilor de limba română a crescul cu 7 la sută de la ultimul recensământ din 2004. Trebuie spus, că este în creștere și numărul celor care se consideră români, atunci fiind de aproape 5 la sută.

6,6 la sută s-au declarat ucraineni, 4,6 la sută dintre locuitorii R.Moldova s-au declarat că sunt ruși, 4,1 la sută – găgăuzi, 1,9 la sută bulgari, iar romi – 0,3 la sută.

Ponderea persoanelor de etnie ucraineana, dar și rusă s-a redus cu aproape 2 la sută. Datele recensământului mai arată că populația R.Moldova a scăzut, în ultimii zece ani, cu peste jumătate de milion de cetățeni. Astfel în prezent, pe teritoriul R.Moldova locuiesc aproape 3 mln de oameni (2,998 235 de persoane). Numărul femeilor din Republica Moldova este mai mare decât cel al bărbaților. Astfel 51,8% din populația țării o reprezintă femeile, iar 48,2 - bărbații. Vârsta medie a femeilor este de 39,2 ani, iar a bărbaților 35,8 ani. Asociația „Unirea - ODIP” a anunțat un protest cu genericul"Recensământul a fost fraudat". Tinerii unionişti susțin că nu recunosc rezultatele recensământului.

Partidul Liberal din Moldova contestă rezultatele Recensământului, menționând că datele sunt viciate și nu reflectă realitatea din Republica Moldova.”În mod cert în Republica Moldova peste 85 % sunt români moldoveni și vorbesc limba română. Trucarea acestui adevăr de nezdruncinat este premiză pentru speculații politice și folosește unor forțe de la Kremlin și instrumentelor lor fidele din Republica Moldova. În acest context, Partidul Liberal consideră acest recensământ ca fiind nul, nu va recunoaște rezultatele acestuia, solicită anularea lui și organizarea unui nou recensământ”, se arată într-un mesaj postat pe pagina de Facebook a formațiunii.

Recensământului Populației și al Locuințelor a avut loc în perioada 12-25 mai 2014. Datele prezentate nu includ și regiunea transnistreană.Următorul recensământ al populaţiei va avea loc în anul 2021. Pentru realizarea acestuia au fost cheltuite cca 4 mln euro.